गावनि हारिनि थाखाय गावखौनो गथायनानै मोनसे गोगगाथाव जारिमिनारि सुजुनानै मोनथायनि थाखाय जांख्रिखां होग्रा दैदेनगिरिफोरनि गेजेरावनो सुबुंनि थाखाय सानग्रा गेदेमा बड’फा उपेन्द्र नाथ ब्रह्मआ दिनै गैलिया । नाथायबा बिनि मावनाय खामानिफोरा बर’ सुबुंनि इयुन जोलैनि थाखाय थुलुंगाखां होबाय थागोन। बे गेदेमा सुबुङा बर’ हारिनि मोनथायनि थाखाय सोमावसारनायखौ दैदेनदोंमोन। नाथाय बिनि दैदेननाय आरो सुबुं अनसायनायनि सायाव बुंनाया गासै आसामजों लोगोसे बर’ हारिनि थाखाय गोगगाथाव। सोमावसारनायनि मुखुबनि गेजेरावबो बिनि खोलोमजों ओंखारनाय रावफोरा बर’ हारिनि सोमावसारनायखौ दैदेनदोंमोन। बर’ हारिखौ लोरबां खालामनाय राजखान्थियारि गावस्रानायखौ हेंथा खालामनाय बड’फानि दैदेननायाव बर’ हारिया मोनसे खौसे गोहोखौ दिन्थिदोंमोन। बिदि समावनो बिनि दैदेननायाव बर’ हारियारि सोमावसारनायाव गोसो होथाबदोंमोन। नाथाय सुबुंखान्थि दारानिफ्राय दोरोदाखैमोन। बिनि उदां गोसोनि थाखायनो आसामनि गुबुन हारिफोरा गियाखैमोन । मानोना बर’ हारिमायारि सोमावसारनाया गुबुन हारिनि हेंथा नङामोन, बे सोमावसारनाया बर’ हारिनि मोनथायनि थाखायसो । बिनि लिरनायनि गेजेरजों गोख्रों जादोंमोनदि बिनि सुबुं अनफाउरी आरो समाजखान्थि दिन्थिनेरसोना गासैबो सोबख’नाय, नासयनाय मानसिफोरनि थाखाय सरासनस्रा दैदेनगिरि हिसाबै गायसननो हादोंमोन । बड’फाया बुंदोंमोन ” समाजखान्थि नङाब्ला पुजिबादि नांज्लायनाय एम्फौ हमनाय समाज राहायाव बर’ समाजावबो गोरिब थासारि आरो खुंथायनिफ्राय उदां मोननो हानायनि राहा गैया। नाथाय बिनि आवगाय जों रायजो मोननांगोन, जोंनि राव, थुनलाइ, हारिमुखौ लानानै बर’ समाजनि रैखाथि खालामनो नांगोन। मानोना बास्थब हारोंथायनिफ्राय दिनैसिम कमिउनिष्ट पार्टि आरो पार्टिनि दैदेनगिरिफोरखौ फोथायनो हाया ।”